แนวโน้มดัชนีเช้านี้ผันผวนอิงขาลง
นักวิเคราะห์ฯคาดตลาดหุ้นไทยเช้านี้ผันผวน อิงขาลงเหตุหกังวลปัจจัยการเมืองที่ยังมีความไม่แน่นอนสูง
27 เม.ย. 2553

นักวิเคราะห์ฯคาดตลาดหุ้นไทยเช้านี้ผันผวน อิงขาลงเหตุหกังวลปัจจัยการเมืองที่ยังมีความไม่แน่นอนสูง
นายพงศ์ภัทร สิริพิพัฒน์ ผู้ช่วยผู้จัดการ บล.เคจีไอ(ประเทศไทย)กล่าวว่า ตลาดหุ้นไทยเช้านี้คาดว่าจะผันผวน อิงขาลงเป็นหลัก เนื่องจากปัจจัยการเมืองในประเทศเป็นหลักที่ยังมีความไม่แน่นอนสูง
สถานการณ์การเมืองงวดเข้ามาทุกทีทั้งจากฝ่ายรัฐบาลและทางกลุ่มผู้ชุมนุม นปช.โดยช่วง 10 โมงเช้าวันนี้กลุ่มคนเสื้อแดงจะประกาศแนวทางการเคลื่อนไหว รวมทั้งเช้านี้มีการปิดทำการรถไฟฟ้า BTS ยิ่งทำให้ขาดความเชื่อมั่น ทำให้ตลาดสู่ช่วงดาวน์ไซต์มากกว่าที่จะอัพไซต์ นักลงทุนจึงต้องระมัดระวังการลงทุนหากหุ้นขึ้นให้ขายและเมื่อหุ้นลงค่อยเข้าไปซื้อ และเน้นการลงทุนในช่วงสั้นมากกว่าอย่าถือยาว
ส่วนปัจจัยต่างประเทศยังมีปัญหาเรื่องกรีซที่กลับมาอีกครั้ง เพราะการช่วยเหลือยังคงไม่มีความชัดเจนและอาจจะส่งผลต่อภาพรวมได้      พร้อมให้แนวรับไว้ที่ 755 จุด แนวต้าน 766 จุด